Moses Ali

Moses Ali (* 5. April 1939 in Meliaderi, Distrikt Adjumani) is en ugandschen Politiker.

Na sien Afsluss an de „Old Kampala Senior Secondary School“ füng Ali bi dat Militär an. 1969 is he Major worrn un Kummandant vun de ugandsche Fallschirmspringerschool. Vun 1972 an studeer he an dat „Staff College“ in Camberly in Grootbritannien Militärwetenschop.

1973 kreeg Ali ünner de Regeren vun Idi Amin dat Amt vun’n Minister för de Verwalten vun de Provinzen un 1974 den Rang vun en Brigadegeneral.

Nadem Amin stört worrn is, weer Ali in de Tiet as Milton Obote regeer, Anföhrer vun de Ugandsche Natschonale Rettungsfront, de gegen Obote richt weer.

Ünner Präsident Yoweri Museveni weer he toeerst vun Juli 1986 an Minister för Tourismus, Wildleven un Öllerdömer un denn Minister för Jöögd, Kultur un Sport. In’n April 1990 hebbt se em wegen Landsverrat fastnahmen, vun wegen dat he illegal Wapen un Munitschoon in Besitt harr un dat he Soldaten in’t Utland utbillt hebben schall. He weer för 26 Maanden in Haft, is denn aver 1992 freespraken worrn.

He is hüüt Minister för Katastrofenschutz un Flüchtlingen un de twete Viez-Premierminister in de Regeren vun Museveni.

Kategorie:Mann
Kategorie:Börger von Uganda
Kategorie:Politiker (Uganda)
Kategorie:Boren 1939